Gerrit Mannoury (17 Mei 1867 - 30 Januarie 1956) was 'n Nederlandse filosoof, wiskundige en professor aan die Universiteit van Amsterdam. Hy was bekend as die sentrale figuur in die signific-sirkel, die Nederlandse eweknie van die Weense-sirkel. Gerrit Mannoury is op 17 Mei 1867 in Wormerveer gebore en op 30 Januarie 1956 in Amsterdam oorlede. Op 8 Augustus 1907 trou hy met Elizabeth Maria Berkelbach van der Sprenkel, met wie hy drie dogters en 'n seun, Jan Mannoury, gehad het. Sy vader Gerrit Mannoury, 'n seekaptein, is in China oorlede toe hy drie jaar oud was. Hy studeer aan die Hogere Burgerschool (HBS) in Amsterdam, waar hy in 1885 gradueer. Dieselfde jaar verwerf hy 'n onderwysdiploma in rekeningkunde en in meganika. In 1902 behaal hy ook 'n onderwysgraad in wiskunde. Mannoury was 'n self-opgeleide wiskundige. Omdat hy 'n onderwyser was kon hy nie lesse aan die Universiteit van Amsterdam bywoon nie. Hy het wel privaatlesse van Diederik Korteweg ontvang. Hy het eers relatief laat in sy lewe, in 1946, 'n PhD in Wiskunde verwerf, met L.E.J. Brouwer as sy promotor.